

2024. gada 13. jūnijā

**Maijā pa dzelzceļu pārvadāto pasažieru skaits pieaudzis par 12,5%**

**Šī gada maijā vilcienu saviem braucieniem izvēlējušies 1 754 814 pasažieri, kas ir par 12,5% jeb 196 040 pasažieriem vairāk nekā 2023. gada maijā, savukārt, salīdzinot ar šī gada aprīli, pārvadāto pasažieru skaits maijā pieaudzis par 17,8%. Tāpat palielinājies ar vilcieniem nobraukto kilometru skaits – šogad maijā, pārvadājot pasažierus, nobraukti 625 328 kilometri, kas ir par 19,2% vairāk nekā attiecīgajā pārskata periodā pirms gada.**

Kopumā no visa maijā pārvadāto pasažieru skaita 182 594 jeb 10,4% pasažieru pārvadāti ar dīzeļvilcieniem, bet 1 572 220 jeb 89,6% ar elektrovilcieniem. Savukārt no visiem reisiem, kas maijā izpildīti ar elektrovilcieniem, aptuveni 80% tika izpildīti ar jaunajiem elektrovilcieniem.

Visbiežāk pasažieri maijā ar vilcienu devušies Tukuma virzienā (pārvadāti 632 796 pasažieri), Aizkraukles virzienā (pārvadāti 443 053 pasažieri) un Jelgavas virzienā (pārvadāti 268 483 pasažieri), savukārt vislielākais pārvadāto pasažieru skaita pieaugums, salīdzinot ar 2023. gada maiju, fiksēts Skultes dzelzceļa līnijā (+16,9%), Tukuma dzelzceļa līnijā (+15,5%) un Aizkraukles dzelzceļa līnijā (+14,4%).

Šogad pirmajos piecos mēnešos ar “Vivi” vilcieniem, veicot pasažieru pārvadājumus, nobraukti 3 024 920 kilometru, kas ir par 20,8% vairāk nekā tādā pat periodā 2023. gadā, kad tika nobraukti 2 502 453 kilometri. Maija izskaņā zīmīgs nobraukto kilometru skaits tika sasniegts arī ar jaunajiem elektrovilcieniem – ritekļi elektrificētajās līnijās līdz šim veikuši kopējo distanci nedaudz vairāk nekā 1 000 000 kilometru garumā. Nobraukto kilometru skaita pieaugums skaidrojams ar reisu skaita palielināšanu, tajā skaitā intervāla grafika pilnveidošana atsevišķos maršrutos, tādējādi uzlabojot pasažieru pārvadājumu pakalpojumu pieejamību un iedzīvotāju mobilitāti.

Tāpat maijā “Vivi” izdevies noturēt pasažieru pārvadājumu precizitāti 98% robežās, kas uzņēmumu ierindo punktuālāko pārvadātāju galvgalī Eiropā.

Šobrīd pasažieru pārvadājumiem pieejami 24 jaunie elektrovilcieni. Atlikušo astoņu sastāvu piegāde ražotājam jāveic līdz vasaras beigām. Jauno elektrovilcienu projekta kopējās izmaksas ir 257,889 miljoni eiro, un 23 no pavisam 32 sastāvu iegāde veikta ar Eiropas Savienības Kohēzijas fonda līdzfinansējumu. Līdz ar 23 elektrovilciena pieņemšanu ekspluatācijā jūnija sākumā ir noslēgusies Eiropas Savienības projekta Nr.4.5.1.1/21/I/001 “Rīgas un Pierīgas pasažieru pārvadāšanai nepieciešamo elektrovilcienu iegāde”  īstenošana, kura kopējās izmaksas ir 161,209 miljoni eiro, tai skaitā Kohēzijas fonda finansējums 114,211 miljonu eiro apmērā.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv